Il-mużew ikoniku Hagia Sophia f'Istanbul it-Turkija, originarjament mibni bħala katidral, reġa' gie dikjarat bħala moskea. Id-deċiżjoni kontroversjali ittieħdet mill-President Tork Recep Tayyip Erdogan wara li l-Qorti Torka annullat l-istatus ta' Hagia Sophia bħala mużew. Hagia Sophia inbena 1,500 sena ilu bħala katidral Ortodoss u inbidel f'moskea mal-ħakma Ottomona ta' Istanbul fl-1453. Kien fl-1934 li Hagia Sophia inbidel f'mużew u meqjus bħala wirt storiku dinji tal-UNESCO. Iżlamisti fit-Turkija kien ilhom jitolbu biex il-mużew jinbidel f'moskea iżda membri tal-Oppożizzjoni sekulari dejjem kienu kontra dan il-pass li mill-ewwel ġibed kritika minn diversi mexxejja reliġjużi u politiċi minn madwar id-dinja. Il-President Erdogan qal li l-pajjiż eżerċita d-dritt sovran tiegħu li jbiddel il-mużew f'moskea. Huwa qal li l-ewwel talb tal-Musulmani se jsir fil-bini fl-24 ta' Lulju. Qal li bħal bqija tal-moskej fit-Turkija, il-bibien ta' Hagia Sophia se jkunu miftuħa għat-Torok u għall-barranin sew jekk huma Musulmani kif ukoll jekk mhumiex.